CELEX: 32018D1939
Language: el
Date: 2018-12-10 00:00:00
Title: Απόφαση (ΚΕΠΠΑ) 2018/1939 του Συμβουλίου, της 10ης Δεκεμβρίου 2018, σχετικά με τη στήριξη της Ένωσης προς την επίτευξη καθολικής ισχύος και την αποτελεσματική εφαρμογή της Διεθνούς σύμβασης για την εξάλειψη των πράξεων πυρηνικής τρομοκρατίας

11.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 314/41
               
            
         ΑΠΟΦΑΣΗ (ΚΕΠΠΑ) 2018/1939 ΤΟΥ ΣΥΜΒΟΥΛΙΟΥ
         της 10ης Δεκεμβρίου 2018
         σχετικά με τη στήριξη της Ένωσης προς την επίτευξη καθολικής ισχύος και την αποτελεσματική εφαρμογή της Διεθνούς σύμβασης για την εξάλειψη των πράξεων πυρηνικής τρομοκρατίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως τα άρθρα 28 παράγραφος 1 και 31 παράγραφος 1,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 12 Δεκεμβρίου 2003, το Ευρωπαϊκό Συμβούλιο ενέκρινε τη στρατηγική της ΕΕ κατά της διάδοσης όπλων μαζικής καταστροφής (εφεξής: «η στρατηγική»), η οποία ορίζει ότι η «μη διάδοση, ο αφοπλισμός και ο έλεγχος των όπλων μπορούν να συνεισφέρουν τα μέγιστα στην παγκόσμια καταπολέμηση της τρομοκρατίας μειώνοντας τον κίνδυνο μη κρατικοί φορείς να αποκτούν πρόσβαση σε όπλα μαζικής καταστροφής, ραδιενεργά υλικά και στους φορείς τους». Το κεφάλαιο III της στρατηγικής περιλαμβάνει κατάλογο μέτρων που είναι ανάγκη να ληφθούν τόσο εντός της Ένωσης όσο και σε τρίτες χώρες για την καταπολέμηση της διάδοσης των όπλων αυτών.
                  
               
                     (2)
                  
                  
                     Η Ένωση εφαρμόζει δραστήρια τη στρατηγική και θέτει σε εφαρμογή τα μέτρα που απαριθμούνται στο κεφάλαιο III της στρατηγικής, ιδίως μέσω της προσπάθειας για την επίτευξη καθολικής ισχύος και, εφόσον απαιτείται, για την ενίσχυση των κυριότερων συνθηκών, συμφωνιών και ρυθμίσεων εξακρίβωσης σχετικά με τον αφοπλισμό και τη μη διάδοση των πυρηνικών όπλων και για την αποδέσμευση χρηματοδοτικών πόρων για τη στήριξη ειδικών έργων εκτελουμένων από πολυμερείς οργανισμούς, όπως το Γραφείο των Ηνωμένων Εθνών (ΗΕ) για τον έλεγχο των ναρκωτικών και την πρόληψη του εγκλήματος (UNODC) και το Γραφείο των ΗΕ για την καταπολέμηση της τρομοκρατίας (UNOCT)..
                  
               
                     (3)
                  
                  
                     Στο Πρόγραμμά του για τον Αφοπλισμό με τίτλο «Διασφάλιση του κοινού μας μέλλοντος», το οποίο παρουσιάστηκε στις 24 Μαΐου 2018, ο γενικός γραμματέας του ΟΗΕ επισήμανε ότι οι υπάρχοντες πυρηνικοί κίνδυνοι είναι απαράδεκτοι και ταυτόχρονα αυξανόμενοι.
                  
               
                     (4)
                  
                  
                     Στις 13 Απριλίου 2005, η Γενική Συνέλευση των ΗΕ ενέκρινε τη Διεθνή σύμβαση για την εξάλειψη των πράξεων πυρηνικής τρομοκρατίας, η οποία τέθηκε προς υπογραφή από τις 14 Σεπτεμβρίου 2005.
                  
               
                     (5)
                  
                  
                     Η τεχνική εφαρμογή της παρούσας απόφασης θα ανατεθεί στο UNODC και στο Αντιτρομοκρατικό Κέντρο των ΗΕ (UNCCT) του UNOCT.
                  
               
                     (6)
                  
                  
                     Η παρούσα απόφαση θα πρέπει να εφαρμοσθεί σύμφωνα με την οικονομική και διοικητική συμφωνία-πλαίσιο, η οποία συνήφθη μεταξύ της Ευρωπαϊκής Επιτροπής και των ΗΕ, σχετικά με τη διαχείριση των χρηματοδοτικών συνεισφορών της Ένωσης για προγράμματα ή έργα τα οποία διαχειρίζονται τα ΗΈ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Προκειμένου να διασφαλισθεί η συνεχής και πρακτική εφαρμογή ορισμένων στοιχείων της στρατηγικής, η Ένωση προωθεί την επίτευξης καθολικής ισχύος και την αποτελεσματική εφαρμογή της Διεθνούς σύμβασης για την εξάλειψη των πράξεων πυρηνικής τρομοκρατίας (ICSANT), παρέχοντας στήριξη στις δραστηριότητες του UNODC και συγκεκριμένα του Τμήματος Πρόληψης της Τρομοκρατίας(TPB) που, μεταξύ άλλων, στηρίζει τις προσπάθειες των κρατών να προσχωρήσουν στα συναφή διεθνή νομικά μέσα και να ενισχύσουν τα εθνικά πλαίσια νομικής και ποινικής δικαιοσύνης καθώς και τη θεσμική τους ικανότητα για την αντιμετώπιση της πυρηνικής τρομοκρατίας, και συνάμα το πρόγραμμα UNCCT σχετικά με την πρόληψη και αντιμετώπιση της τρομοκρατίας με χρήση όπλων μαζικής καταστροφής (ΟΜΚ) και χημικών, βιολογικών, ραδιολογικών και πυρηνικών υλικών (ΧΒΡΠ), το οποίο επιδιώκει, μεταξύ άλλων, να στηρίξει τα κράτη και τους διεθνείς οργανισμούς στην προσπάθειά τους να αποτρέψουν την απόκτηση και τη χρήση υλικών ΟΜΚ/ΧΒΡΠ από τρομοκρατικές ομάδες και να εξασφαλισθεί ότι έχουν προετοιμασθεί καλύτερα και μπορούν να ανταποκριθούν αποτελεσματικά σε τρομοκρατική επίθεση με ΟΜΚ/ΧΒΡΠ.
            
            
               2.   Τα έργα που μπορούν να χρηματοδοτηθούν από την Ένωση θα αποσκοπούν στα εξής:
               
                           α)
                        
                        
                           αύξηση του αριθμού συμβαλλομένων κρατών της ICSANT·
                        
                     
                           β)
                        
                        
                           ενίσχυση της ευαισθητοποίησης των δικαιούχων όσον αφορά την ICSANT: των φορέων χάραξης εθνικής πολιτικής και λήψεως αποφάσεων, συμπεριλαμβανομένων των βουλευτών, και των διεθνών βημάτων διαλόγου·
                        
                     
                           γ)
                        
                        
                           βελτίωση των εθνικών νομοθεσιών με ενσωμάτωση όλων των απαιτήσεων της ICSANT·
                        
                     
                           δ)
                        
                        
                           ανάπτυξη ηλεκτρονικής μάθησης και άλλου σχετικού εκπαιδευτικού υλικού και ενσωμάτωσή τους στην παροχή τεχνικής και νομικής συνδρομής, περιλαμβανομένων και περιπτωσιολογικών μελετών·
                        
                     
                           ε)
                        
                        
                           ανάπτυξη και διατήρηση δικτυακού τόπου αναφοράς περιέχοντος όλες τις σχετικές με την ICSANT πληροφορίες, καθώς και τις ορθές πρακτικές·
                        
                     
                           στ)
                        
                        
                           βελτίωση των ικανοτήτων του προσωπικού της ποινικής δικαιοσύνης και άλλων ενδιαφερομένων εθνικών φορέων όσον αφορά τη διερεύνηση, τη δίωξη και την εκδίκαση υποθέσεων·
                        
                     
                           ζ)
                        
                        
                           Ανάπτυξη συνεργειών με άλλα σχετικά διεθνή νομικά μέσα όπως η σύμβαση για τη φυσική προστασία του πυρηνικού υλικού και τροποποίησή της, και η απόφαση 1540 (2004) του Συμβουλίου Ασφαλείας των Ηνωμένων Εθνών·
                        
                     
                           η)
                        
                        
                           ενίσχυση της ικανότητας των κρατών να εντοπίζουν και να αντιμετωπίζουν την απειλή της απόκτησης πυρηνικών ή άλλων ραδιενεργών υλικών από τρομοκράτες.
                        
                     Τα έργα υλοποιούνται από το UNODC και το UNCCT σε στενή συνεργασία με τα αρμόδια τοπικά γραφεία του UNODC και άλλους αρμόδιους φορείς και εμπειρογνώμονες, όπως ο Διεθνής Οργανισμός Ατομικής Ενέργειας, το Γραφείο Αφοπλισμού των Ηνωμένων Εθνών, η Ομάδα Εμπειρογνωμόνων της επιτροπής του ΣΑ ΗΕ που συστάθηκε δυνάμει της ΑΣΑΗΕ 1540 (2004) και τα κέντρα αριστείας της Ευρωπαϊκής Ένωσης για τον μετριασμό των πυρηνικών, ραδιολογικών, βιολογικών και χημικών κινδύνων.
               Κατά την υλοποίηση των έργων, θα εξασφαλίζεται τόσο η προβολή της Ένωσης όσο και η ορθή διαχείριση του προγράμματος.
               Όλες οι συνιστώσες των έργων πρέπει να υποστηρίζονται από προορατικές και καινοτόμες δραστηριότητες δημόσιας προβολής, ενώ οι πόροι κατανέμονται αναλόγως.
               Στο παράρτημα παρατίθεται λεπτομερής περιγραφή των έργων.
            
         
         
            Άρθρο 2
            
               1.   Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας («ο Ύπατος Εκπρόσωπος») είναι υπεύθυνος για την εφαρμογή της παρούσας απόφασης.
            
            
               2.   Η τεχνική εφαρμογή των έργων του άρθρου 1, παράγραφος 2 εκτελείται από το UNODC και το UNCCT. Το καθήκον αυτό εκτελείται υπό την ευθύνη του Ύπατου Εκπροσώπου. Για τον εν λόγω σκοπό, ο Ύπατος Εκπρόσωπος συνομολογεί τις απαραίτητες ρυθμίσεις με το UNODC και το UNCCT.
            
         
         
            Άρθρο 3
            
               1.   Το ποσό δημοσιονομικής αναφοράς για την εκτέλεση των έργων που αναφέρονται στο άρθρο 1 παράγραφος 2 ανέρχεται σε 4 999 986 EUR. Ο συνολικός εκτιμώμενος προϋπολογισμός του έργου είναι 5 223 907 EUR, που θα παρασχεθούν με συγχρηματοδότηση.
            
            
               2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό δημοσιονομικής αναφοράς γίνεται σύμφωνα με τις διαδικασίες και τους κανόνες που εφαρμόζονται επί του προϋπολογισμού της Ένωσης.
            
            
               3.   Η Επιτροπή επιβλέπει την ορθή διαχείριση του ποσού δημοσιονομικής αναφοράς που αναφέρεται στην παράγραφο 1. Προς τον σκοπό αυτόν, συνάπτει χρηματοδοτικές συμφωνίες με το UNODC και το UNCCT. Οι χρηματοδοτικές συμφωνίες ορίζουν ότι το UNODC και το UNCCT οφείλουν να εξασφαλίζουν προβολή της συνεισφοράς της Ένωσης κατάλληλη με το ύψος της.
            
            
               4.   Η Επιτροπή επιδιώκει να συνάψει τις χρηματοδοτικές συμφωνίες της παραγράφου 3 το ταχύτερο δυνατόν μετά την [έναρξη ισχύος της παρούσας απόφασης]. Ενημερώνει το Συμβούλιο για τυχόν δυσκολίες στη διαδικασία αυτήν και για την ημερομηνία σύναψης των χρηματοδοτικών συμφωνιών.
            
         
         
            Άρθρο 4
            
               1.   Ο Ύπατος Εκπρόσωπος υποβάλλει έκθεση ανά διετία στο Συμβούλιο σχετικά με την εφαρμογή της παρούσας απόφασης βάσει τακτικών εκθέσεων που εκπονούν το UNODC και το UNCCT. Οι εκθέσεις αυτές αποτελούν τη βάση για την αξιολόγηση που πραγματοποιεί το Συμβούλιο.
            
            
               2.   Η Επιτροπή παρέχει ανά διετία πληροφορίες σχετικά με τις χρηματοδοτικές πτυχές της υλοποίησης των έργων που προβλέπονται στο άρθρο 1 παράγραφος 2.
            
         
         
            Άρθρο 5
            Η παρούσα απόφαση αρχίζει να ισχύει από την ημερομηνία της έκδοσής της.
            Η παρούσα απόφαση λήγει 36 μήνες μετά την ημερομηνία σύναψης των χρηματοδοτικών συμφωνιών του άρθρου 3 παράγραφος 3. Ωστόσο, λήγει έξι μήνες μετά την ημερομηνία έναρξης ισχύος της εάν δεν έχει συναφθεί ως τότε καμία χρηματοδοτική συμφωνία.
         
         
            Βρυξέλλες, 10 Δεκεμβρίου 2018.
            
               
                  Για το Συμβούλιο
               
               
                  H Πρόεδρος
               
               F. MOGHERINI
            
         
      
      
         
            ΠΑΡΑΡΤΗΜΑ
            
                        Έργο 1
                     
                     
                        :
                     
                     
                        Προώθηση της προσχώρησης μέσω εκδήλωσης υψηλού επιπέδου που θα πραγματοποιηθεί στη Νέα Υόρκη σε στενή συνεργασία με το Γραφείο Νομικών Υποθέσεων του ΟΗΕ
                        Λεπτομερή στοιχεία του έργου: Εκδήλωση υψηλού επιπέδου θα πραγματοποιηθεί είτε στο περιθώριο της διάσκεψης των μερών για την αναθεώρηση της Συνθήκης περί μη διάδοσης των πυρηνικών όπλων το 2020 είτε στο περιθώριο της ετήσιας εκδήλωσης της Συνθήκης που διοργανώνει ο γενικός γραμματέας του ΟΗΕ και εκ παραλλήλου με τις συζητήσεις της Γενικής Συνέλευσης. Η εκδήλωση υψηλού επιπέδου μπορεί επίσης να πραγματοποιηθεί κατά τη διάρκεια οποιουδήποτε ειδικού φόρουμ των ΗΕ σχετικά με το περιεχόμενο ειδικών συνθηκών οι οποίες έχουν σκοπό να διευκολύνουν τη συμμετοχή κρατών στο πολυμερές πλαίσιο των συνθηκών.
                        Φορέας υλοποίησης: UNCCT
                     
                  
                        Έργο 2
                     
                     
                        :
                     
                     
                        Προώθηση της προσχώρησης μέσω περιφερειακών εργαστηρίων και επισκέψεων σε χώρες
                        Λεπτομερή στοιχεία του έργου: Διοργάνωση έως έξι περιφερειακών, διαπεριφερειακών και υποπεριφερειακών εργαστηρίων για τους φορείς χάραξης πολιτικής και λήψεως αποφάσεων των κρατών που δεν είναι συμβαλλόμενα μέρη (1) της ICSANT στην:
                        
                                    —
                                 
                                 
                                    Αφρική
                                 
                              
                                    —
                                 
                                 
                                    Κεντρική και Νότια Ασία
                                 
                              
                                    —
                                 
                                 
                                    Ευρώπη
                                 
                              
                                    —
                                 
                                 
                                    Νοτιοανατολική Ασία και Ειρηνικό
                                 
                              Σχετικό υλικό που αναπτύχθηκε στο πλαίσιο του έργου (π.χ. περιπτωσιολογικές μελέτες και ερωτηματολόγια αυτοαξιολόγησης) θα χρησιμοποιείται στα εργαστήρια. Πέρα από την έμφαση που θα δώσουν στην ICSANT, τα εργαστήρια θα εξετάσουν τις συνέργειες με τη σύμβαση για τη φυσική προστασία των πυρηνικών υλικών και την τροποποίησή της, καθώς και την απόφαση 1540 (2004) του ΣΑΗΕ.
                        Φορέας υλοποίησης: UNODC
                     
                  
                        Έργο 3
                     
                     
                        :
                     
                     
                        Παροχή συναφούς νομοθετικής συνδρομής
                        Λεπτομερή στοιχεία του έργου: Παροχή συναφούς νομοθετικής συνδρομής στα αιτούντα κράτη μέλη μέσω ελέγχων βάσει εγγράφων ή νομοπαρασκευαστικών εργαστηρίων (έως 10 κράτη)
                        Φορέας υλοποίησης: UNODC
                     
                  
                        Έργο 4
                     
                     
                        :
                     
                     
                        Δημιουργία ικανοτήτων σχετικών ενδιαφερόμενων φορέων, συμπεριλαμβανομένων των μελών του προσωπικού της ποινικής δικαιοσύνης, τα οποία μπορούν να συμμετάσχουν στη διερεύνηση, δίωξη και εκδίκαση υποθέσεων με αντικείμενο πυρηνικό και άλλο ραδιενεργό υλικό που καλύπτεται από την ICSANT
                        Λεπτομερή στοιχεία του έργου: τρία περιφερειακά σεμινάρια θα διεξαχθούν για εισαγγελείς επιλεγμένων κρατών που είναι ήδη συμβαλλόμενα μέρη της ICSANT στην Αφρική, την Ευρώπη και την Ασία.
                        Φορέας υλοποίησης: UNODC
                     
                  
                        Έργο 5
                     
                     
                        :
                     
                     
                        Προώθηση της προσχώρησης μέσω της συνεργασίας με τη Διακοινοβουλευτική Ένωση
                        Λεπτομερή στοιχεία του έργου: Θα διεξαχθούν διαβουλεύσεις με την Διακοινοβουλευτική Ένωση με σκοπό να διοργανωθούν εκδηλώσεις για να υποστηριχθεί η ταχεία προσχώρηση στην ICSANT και να γίνουν από κοινού εκκλήσεις προς τα κράτη που δεν είναι ακόμη συμβαλλόμενα μέρη της ICSANT.
                        Φορέας υλοποίησης: UNCCT
                     
                  
                        Έργο 6
                     
                     
                        :
                     
                     
                        Μελέτη σχετικά με τους λόγους για τους οποίους τα κράτη δεν προσχωρούν στην ICSANT και τα εμπόδια που αντιμετωπίζουν τα εν λόγω κράτη
                        Λεπτομερή στοιχεία του έργου: Μελέτη σχετικά με τους λόγους για τους οποίους τα κράτη δεν προσχωρούν στην ICSANT και τα εμπόδια που αντιμετωπίζουν τα εν λόγω κράτη. Το UNCCT θα προβεί σε ακαδημαϊκή μελέτη για τη βαθύτερη κατανόηση των λόγων κατά της προσχώρησης των κρατών στην ICSANT και των εμποδίων που αντιμετωπίζουν τα εν λόγω κράτη και θα εκδώσει συστάσεις για τρόπους αντιμετώπισής τους με στόχο να εξασφαλισθεί ενίσχυση της προσχώρησης, και θα υποδείξει νομοθετικές απαιτήσεις και μέτρα για την αποτελεσματική εφαρμογή.
                        Φορέας υλοποίησης: UNCCT
                     
                  
                        Έργο 7
                     
                     
                        :
                     
                     
                        Ανάπτυξη και συντήρηση δικτυακού τόπου ο οποίος ενημερώνεται τακτικά και προστατεύεται με συνθηματική λέξη, περιέχει δε όλους τους πόρους της ICSANT, καθώς και παραδείγματα εθνικών νομοθετικών διατάξεων
                        Λεπτομερή στοιχεία του έργου: Ο δικτυακός τόπος θα περιλαμβάνει όλους τους διαθέσιμους πόρους για την ICSANT, μεταξύ των οποίων συλλογή του συνόλου της κείμενης εθνικής νομοθεσίας για την εφαρμογή της ICSANT σε όλα τα συμβαλλόμενα κράτη μέρη, συλλογή ορθών πρακτικών και νομοθετικών προτύπων, επιστημονικά άρθρα, πληροφορίες και χρονοδιάγραμμα δραστηριοτήτων προβολής, διεύθυνση ηλεκτρονικού ταχυδρομείου ειδικά αφιερωμένη για ερωτήματα, πληροφορίες σχετικά με τη διαθέσιμη βοήθεια, ερωτηματολόγιο με απαντήσεις για την ICSANT και 12 μονόωρα διαδικτυακά σεμινάρια επί διαφόρων πτυχών της ICSANT (τέσσερα στα αγγλικά, τέσσερα στα γαλλικά και τέσσερα στα ισπανικά).
                        Φορέας υλοποίησης: UNODC
                     
                  
                        Έργο 8
                     
                     
                        :
                     
                     
                        Ανάπτυξη και υλοποίηση εκπαιδευτικού εγχειριδίου για μελέτες πλασματικών περιπτώσεων σχετικές με την ICSANT
                        Λεπτομερή στοιχεία του έργου: Εγχειρίδιο κατάρτισης για την ICSANT θα εκπονηθεί βάσει μελέτες πλασματικών περιπτώσεων.
                        Φορέας υλοποίησης: UNODC
                     
                  
                        Έργο 9
                     
                     
                        :
                     
                     
                        Ανάπτυξη ενότητας ηλεκτρονικής μάθησης για την ICSANT,
                        Λεπτομερή στοιχεία του έργου: η ενότητα θα μεταφρασθεί σε τουλάχιστον τέσσερις επίσημες γλώσσες του ΟΗΕ και θα φιλοξενείται στον δικτυακό τόπο σφαιρικής ηλεκτρονικής μάθησης του UNODC: https://www.unodc.org/elearning.
                        Φορέας υλοποίησης: UNODC
                     
                  
                        Έργο 10
                     
                     
                        :
                     
                     
                        Ανάπτυξη ικανοτήτων στον τομέα της ασφάλειας και διαχείριση των συνόρων καθόσον σχετίζεται με την πυρηνική τρομοκρατία
                        Λεπτομερή στοιχεία του έργου: Το UNCCT θα πραγματοποιήσει εκδηλώσεις δημιουργίας ικανοτήτων στην ασφάλεια και διαχείριση των συνόρων σε έξι περιοχές:
                        
                                    —
                                 
                                 
                                    Σαχέλ
                                 
                              
                                    —
                                 
                                 
                                    Νότια και Νοτιοανατολική Ασία
                                 
                              
                                    —
                                 
                                 
                                    Κέρας της Αφρικής
                                 
                              
                                    —
                                 
                                 
                                    Κεντρική Ασία και Καύκασος
                                 
                              
                                    —
                                 
                                 
                                    Ανατολική και Νοτιοανατολική Ευρώπη
                                 
                              
                                    —
                                 
                                 
                                    Μέση Ανατολή και Βόρεια Αφρική
                                 
                              Φορέας υλοποίησης: UNCCT
                     
                  
                        Έργο 11
                     
                     
                        :
                     
                     
                        Εκπόνηση φυλλαδίων και διδακτικού υλικού
                        Λεπτομερή στοιχεία του έργου: εκπόνηση διαφημιστικών φυλλαδίων για την ICSANT και στις έξι γλώσσες του ΟΗΕ και ερωτηματολόγιο αυτοαξιολόγησης για τα κράτη που εξετάζουν το ενδεχόμενο προσχώρησης.
                        Φορέας υλοποίησης: UNODC
                     
                  Αναμενόμενα αποτελέσματα των προαναφερόμενων έργων:
            
                        1.
                     
                     
                        Αύξηση του αριθμού συμβαλλομένων κρατών της ICSANT·
                     
                  
                        2.
                     
                     
                        Ενίσχυση της ευαισθητοποίησης των δικαιούχων όσον αφορά την ICSANT: των φορέων χάραξης εθνικής πολιτικής και λήψεως αποφάσεων, συμπεριλαμβανομένων των βουλευτών, και των διεθνών βημάτων διαλόγου·
                     
                  
                        3.
                     
                     
                        Βελτίωση των εθνικών νομοθεσιών με ενσωμάτωση όλων των απαιτήσεων της ICSANT·
                     
                  
                        4.
                     
                     
                        Ανάπτυξη ηλεκτρονικής μάθησης και άλλου σχετικού εκπαιδευτικού υλικού και ενσωμάτωσή τους στην παροχή τεχνικής και νομικής συνδρομής, περιλαμβανομένων και περιπτωσιολογικών μελετών·
                     
                  
                        5.
                     
                     
                        Ανάπτυξη και διατήρηση δικτυακού τόπου αναφοράς περιέχοντος όλες τις σχετικές με την ICSANT πληροφορίες, καθώς και τις ορθές πρακτικές·
                     
                  
                        6.
                     
                     
                        Βελτίωση των ικανοτήτων του προσωπικού της ποινικής δικαιοσύνης και άλλων ενδιαφερομένων εθνικών φορέων όσον αφορά τη διερεύνηση, τη δίωξη και την εκδίκαση υποθέσεων·
                     
                  
                        7.
                     
                     
                        Ανάπτυξη συνεργειών με άλλα σχετικά διεθνή νομικά μέσα: Σύμβαση για τη φυσική προστασία του πυρηνικού υλικού και τροποποίησή της, απόφαση 1540 (2004) του ΣΑΗΕ·
                     
                  
                        8.
                     
                     
                        Ενίσχυση της ικανότητας των κρατών να εντοπίζουν και να αντιμετωπίζουν την απειλή της απόκτησης πυρηνικών ή άλλων ραδιενεργών υλικών από τρομοκράτες.
                     
                  
               (1)  Μπορούν, κατά περίπτωση, να προσκληθούν συμβαλλόμενα κράτη εάν η συμμετοχή τους προσφέρει προστιθέμενη αξία.